Seks delvist selvkørende lastbiler kører onsdag gennem Danmark.

Se de delvist selvkørende lastbiler på danske veje filmet fra TV 2 NEWS’ helikopter i klippet øverst i artiklen.

- Jeg er ikke det mindste nervøs.

Sådan sagde ingeniør Edvin Valtersson, inden han satte sig i sædet på en delvist selvkørende, 40 ton tung lastbil, som onsdag for første gang rullede ud på de danske veje i et stort europæisk lastbilsforsøg.

Og selvom det er helt nyt, at de automatiserede lastbiler skal ud blandt danske trafikanter, er Edvin Valtersson ikke utryg ved situationen.

- Det føles helt naturligt.

Edvin Valtersson er ingenør og sidder bag rattet i den anden og midterste lastbil fra Volvo. Foto: TV 2/Brian Lindhoff / TV 2/Brian Lindhoff

Lastbiler tilpasser farten

I alt seks lastbiler fordelt i to rækker deltager i projektet, hvor de via ny teknologi kører i forbundne konvojer med tre lastbiler i hver.

Med den nye teknologi kan lastbilerne automatisk holde afstand til hinanden, og derfor kan det sikkerhedsmæssigt kan lade sig gøre at køre tættere end normalt. Der vil fortsat sidde chauffører bag rattet på lastbilerne, men ved hjælp af digital radiokommunikation styrer den forreste lastbil hastigheden for alle tre lastbiler, så hvis den bremser, tilpasser de to bagvedkørende lastbiler også farten.

- Jeg kan mærke, at når bilen foran bremser, så bremser min lastbil også, siger Edvin Valtersson, der er ingeniør hos Volvo.

Vejdirektoratet står i spidsen for projektet i Danmark

De selvkørende lastbiler tager turen fra Malmø over Sjælland, Fyn, gennem Jylland og ned til den tyske grænse i Padborg, inden turen går videre mod slutdestinationen Rotterdam.

Det er Vejdirektoratet, der har arbejdet for, at Danmark med sin 320 kilometer lange rute bliver en del af forsøget The European Truck Platooning Challenge 2016.

- Vejdirektoratet deltager i projektet, fordi det er en god mulighed for os til både at høste konkrete erfaringer og demonstrere, at vi allerede i dag arbejder for at blive klar til at tage imod biler med selvkørende teknologier på de danske veje, siger Andreas Egense, der er afdelingsleder i Vejdirektoratet.

Delvist selvkørende lastbiler forurener mindre

Når de delvist selvkørende lastbiler kører med mindre afstand til de andre lastbiler i konvojen, giver det også mere plads på vejene til andre trafikanter. Derudover bruger bilerne med den nye teknologi mindre brændstof og forurener mindre.

Det fortæller Andreas Egense fra Vejdirektoratet.

- Når lastbilerne kan køre meget tættere, sparer man brændstof, fordi der er mindre vindmodstand, der kommer mindre udledning af skadelige partikler.

Se de delvist selvkørende lastbiler på danske veje filmet fra TV 2 NEWS’ helikopter i klippet øverst i artiklen.